<classify> Samatta amejiunga na kambi ya Stars inayojiandaa kwa michezo ya kirafiki dhidi ya Botswana na Burundi ambayo ipo kwenye kalenda ya Shirikisho la Soka la Kimataifa, Fifa.Akizungumza na waandishi wa habari kwenye Uwanja wa Ndege wa Kimataifa wa Julius Nyerere baada ya kuwasili, Samatta alisema jambo muhimu ni kuangalia namba watakavyopata matokeo mazuri kwa kila mchezo ulioko mbele yao.Kwa mujibu wa viwango vya Fifa vilivyotoka mwezi huu, Tanzania inashika nafasi ya 157 jambo ambalo Samatta amesema hataki kulifikiria sana zaidi ya kufikiria ushindi kisha mambo mengine ndio yafuate.Mechi zote tunazocheza tunaangalia ushindi hatuangalii viwango, tuachane na viwango mtatupa presha, muhimu ni kuangalia ni kwa vipi tushinde michezo yetu miwili, alisema.Kuhusu kocha mpya wa Stars, Salum Mayanga aliyechukua nafasi ya Charles Mkwasa, Samatta alisema hana matatizo naye kwa vile ni mzawa na amewahi kuwa kwenye timu ya taifa, hivyo anawafahamu wachezaji wote.Taifa Stars inatarajiwa kucheza mchezo wa kwanza dhidi ya Botswana Jumamosi kabla ya kucheza na Burundi Jumanne ijayo, ikiwa ni mechi za kujipima nguvu kwa ajili ya kujiandaa na michuano ya Kombe la Mataifa Afrika kwa wachezaji wa ndani CHAN.Samatta na Farid Mussa kutoka Tenerife ya Hispania ndio waliokuwa wamebaki kukamilisha idadi ya wachezaji 26 walioitwa na Kocha Mayanga, na sasa wataendelea na kambi kwenye Hoteli ya Uburn Rose kwa maandalizi ya mechi hizo.  <topic>: MICHEZO 